এই পরিস্থিতিতে সর্বভারতীয় ফুটবল ফেডারেশন কর্তারা স্বস্তি পেতে পারেন ডিএসকে শিবাজিয়ন্সের আই লিগে খেলার ইচ্ছাপ্রকাশে। পুণের এই দলটি ইতিমধ্যেই আই লিগে নতুন ফ্র্যাঞ্চাইজি হিসাবে দরপত্র জমা দিয়েছে।
চলতি মাসের তৃতীয় সপ্তাহে সর্বভারতীয় ফুটবল ফেডারেশনের আই লিগের দশম দল হিসাবে শিবাজিয়ন্সের নাম সরকারিভাবে ঘোষণা করার কথা। দু’বছর আগে ২০১৩-তে পুণের এই দলটি দ্বিতীয় ডিভিশন আই লিগে খেলেছিল। কিন্তু সেই মরসুমে, গ্রুপ পর্ব থেকেই ছিটকে গিয়েছিল শিবাজিয়ন্স।

মঙ্গলবার দলের চিফ এগজিকিউটিভ অফিসার আর্দেশির জিজিবয় পুণে থেকে ফোনে বললেন, ‘‘সেই মরসুমেও আমাদের প্রথম ডিভিশন আই লিগে সরাসরি খেলার প্রস্তাব ছিল। কিন্তু আমরা তখন পুরোপুরি প্রস্তুত ছিলাম না। দু’বছর পর এবার আমরা তৈরি। তাই এখনই সঠিক সময় আই লিগে পা রাখার।’’

শিবাজিয়ন্সের যথাযথ প্রস্তুতির প্রথম উদাহরণ ভারতীয় ফুটবলের অন্যতম সেরা কোচ ডেরিক পেরেরাকে দলে নিয়ে আসা।
সালগাওকর ছেড়ে আসা এই কোচও মঙ্গলবার পুণে থেকে ফোনে বললেন, ‘‘ক্লাবের পরিকাঠামো ভীষণ আধুনিক। ভাল ফল করার জন্য কর্তাদের উৎসাহও প্রচুর। আমি আশাবাদী যে, আই লিগে এবার আমাদের পারফরম্যান্স ভাল হবে।’’ গত শনিবার ক্লাবের পরিকাঠামো দেখতে আমন্ত্রণ জানানো হয়েছিল এফসি গোয়ার কোচ ব্রাজিলীয় কিংবদন্তি জিকোকে। এক কর্তা বলেছেন, ‘‘জিকো আমাদের দু’টি প্র্যাক্টিস মাঠ, স্টেডিয়াম ও পরিকাঠামো দেখে আন্তর্জাতিক মানের বলে মন্তব্য করেছেন।’’